Sooltest tuleb eraldi rääkida. Sain need koos vere, sealiha ja muu hea kraamiga talunikult, kes sigu pühadeks tapab. Sooled olid tapa järel puhtaks töödeldud, aga vorsti tegemiseks tuli sisemine limane kiht ka eemaldada. Enne kiskusin soolerasvad väljastpoolt ära ja need panin talviseks linnutoiduks tagavaraks külma. Seejärel pöörasin sooled  ümber. Pööramiseks kasutan lehtrit ja vett. Hästi lõbus töö. Järgmine etapp pärast pesemist on soolte lõplik puhastamine. See on kõige tüütum töö, aga hea nipi õpetas mulle üks tuttav naine. Nimelt tuleb võtta 2 sukavarrast, ühed otsad teibiga kõvasti kinni mässida ja siis kahe varda vahelt hakata sooli läbi tõmbama, kusjuures teise käega tuleb lahtiste otste poolt vardaid tugevasti kokku suruda. Limane kiht tuleb varraste vahel soole küljest ilusti ära. Jääb vaid mitu korda pesta ning sooled ükshaaval peo  vahelt läbi tõmmates ühest nõust teise panna. Seejärel on aeg parajad jupid lõigata ja ongi sooled vorstiteoks valmis.